Komisijos reglamentas (EB) Nr. 2236/2003
2003 m. gruodžio 23 d.
nustatantis Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, išsamias taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 1868/94, nustatantį bulvių krakmolo gamybos kvotų sistemą [1], ypač į jo 8 straipsnį,
kadangi:
(1) Komisijos reglamentas (EB) Nr. 97/95 [2] nustatė Reglamento (EB) Nr. 1868/94 taikymo taisykles. Padarius Reglamento (EB) Nr. 1868/94 pakeitimus Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktu ir 2003 m. rugsėjo 29 d. Tarybos reglamentu (EB) Nr. 1782/2003, nustatančiu bendrąsias tiesioginės paramos schemų pagal bendrą žemės ūkio politiką taisykles ir nustatančiu tam tikras paramos schemas ūkininkams bei iš dalies pakeičiančiu Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001, Reglamentas (EB) Nr. 97/95 turėtų būti adaptuotas, kad būtų galima atsižvelgti į minėtus pakeitimus. Todėl, siekiant aiškumo ir teisinio užtikrintumo, būtina panaikinti Reglamentą (EB) Nr. 97/95 ir pakeisti jį nauju tekstu.
(2) Norint gauti naudos iš Bendrijos paramos pagal Reglamentu (EB) Nr. 1868/94 nustatytą kvotų sistemą, bulvių krakmolą gaminančios įmonės turėtų sudaryti auginimo sutartis su bulvių augintojais.
(3) Būtina nustatyti, kokie klausimai turėtų būti įtraukti į bulvių krakmolą gaminančios įmonės ir augintojo sutartį, kad būtų išvengta sutarčių sudarymo viršijant įmonės kvotos dalį. Tokioms įmonėms turėtų būti draudžiama priimti bulvių siuntas, kurioms netaikoma auginimo sutartis, nes tokios siuntos sudarytų pavojų kvotų sistemos veiksmingumui ir reikalavimui mokėti Reglamento (EB) Nr. 1868/94 4a nustatytą minimalią kainą už visas bulves, skirtas krakmolui gaminti. Nepaisant to, jei dėl klimato priežasčių sutartyse nurodytuose plotuose išauginamas didesnis bulvių kiekis arba bulvės, kurių krakmolo kiekis didesnis už iš pradžių numatytą, bulvių krakmolą gaminančiai įmonei turėtų būti įmanoma priimti tokias bulves su sąlyga, kad ji mokės minimalią kainą.
(4) Bulvės, kurių krakmolo kiekis mažesnis kaip 13 %, negali būti laikomos bulvių krakmolui gaminti skirtomis bulvėmis. Krakmolą gaminančios įmonės neturėtų priimti bulvių, kurių krakmolo kiekis mažesnis kaip 13 %. Jei dėl klimato sąlygų gaunamas mažesnis krakmolo kiekis, valstybės narės prašymu Komisija tam tikromis sąlygomis turėtų galėti leisti priimti bulves, kurių krakmolo kiekis mažesnis kaip 13 %.
(5) Būtina apibrėžti iš bulvių gauto vandens masės nustatymo priimtinus metodus ir apteikti lentelę, parodančią atitinkamą krakmolo kiekį ir mokamą paramą.
(6) Turėtų būti nustatytos tikrinimo priemonės siekiant užtikrinti, kad tik pagal šio reglamento nuostatas pagamintam krakmolui gali būti suteikiama išmoka. Siekiant apsaugoti krakmolui gaminti skirtų bulvių augintojus, būtina, kad už visas bulves būtų mokama Reglamento (EB) Nr. 1868/94 4a nustatyta minimali kaina. Todėl būtina nustatyti sankcijas, jei nesumokama minimali kaina arba jei krakmolą gaminančios įmonės priėmė bulves, kurioms netaikomos auginimo sutartys.
(7) Būtinos taisyklės siekiant užtikrinti, kad krakmolas, pagamintas viršijant krakmolą gaminančios įmonės kvotos dalį, būtų eksportuotas be eksporto grąžinamosios išmokos, kaip reikalaujama Reglamento (EB) Nr. 1868/94 6 straipsnio 1 dalyje. Sankcijos turėtų būti taikomos bet kokio pažeidimo atveju.
(8) Būtina nurodyti, kas atsitinka su krakmolą gaminančių įmonių, kurios susijungia, pakeičia nuosavybę arba nutraukia prekybą, kvotos daliai.
(9) Būtina sudaryti sąlygas valstybėms narėms ir Komisijai kontroliuoti kvotos sistemos veikimą. Turėtų būti nustatyta informacija, kurią krakmolą gaminančios įmonės turi pateikti valstybėms narėms, o valstybės narės - Komisijai.
(10) Šiame reglamente nustatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS APIBRĖŽIMAI - KVOTŲ SISTEMA
1 straipsnis
Šiame reglamente taikomi tokie apibrėžimai:
a) kvota: Reglamento (EB) Nr. 1868/94 2 straipsnio 1 ir 3 dalyse kiekvienai valstybei narei nustatyta kvota;
b) kvotos dalis: kvotos dalis, kurią valstybė narė skiria krakmolą gaminančiai įmonei;
c) krakmolą gaminanti įmonė: bet kuris fizinis arba juridinis asmuo, įsisteigęs susijusios valstybės narės teritorijoje, kuris gauna Reglamento (EB) Nr. 1868/94 5 straipsnyje nurodytą kvotos dalį ir išmoką;
d) augintojas: bet kuris fizinis arba juridinis asmuo arba tokių asmenų grupė, kuri pristato krakmolą gaminančiai įmonei savo arba savo narių išaugintas bulves savo vardu pagal savo pačių arba savo vardu sudarytą auginimo sutartį;
e) auginimo sutartis: augintojo arba augintojų grupės ir krakmolą gaminančios įmonės sudaryta sutartis;
f) bulvės: Reglamento (EB) Nr. 1782/2003 93 straipsnyje nurodytos bulvių krakmolui gaminti skirtos bulvės, kurių krakmolo kiekis ne mažesnis kaip 13 %;
g) neapdorotas krakmolas: pagal KN 11081300 kodą pagamintas krakmolas, kuris nebuvo apdorotas;
h) krakmolą gaminančių įmonių susijungimas: dviejų arba daugiau krakmolą gaminančių įmonių susijungimas į vieną įmonę;
i) krakmolą gaminančios įmonės nuosavybės perdavimas: kvotos dalį turinčios įmonės turto priskyrimas vienai arba kelioms krakmolą gaminančioms įmonėms arba tokio turto absorbavimas;
j) krakmolo gamyklos nuosavybės perdavimas: techninio padalinio, įskaitant visą krakmolui gaminti reikalingą įrangą, nuosavybės perdavimas vienai arba kelioms įmonėms, dėl kurio iš dalies arba visiškai absorbuojamas teises perduodančios įmonės filialas;
k) gamyklos išnuomojimas: techninio padalinio, įskaitant visą krakmolui gaminti reikalingą įrangą, nuomos sutartis, siekiant vykdyti veiklą jame, sudaryta bent trijų iš eilės einančių prekybos metų laikotarpiui su įmone, įsisteigusia toje pačioje valstybėje narėje kaip ir minėta gamykla, jei įsigaliojus nuomai, gamyklą besinuomojanti įmonė gali būti laikoma viena krakmolą gaminančia įmone visą gamybos laikotarpį;
l) parama krakmolui gaminti skirtoms bulvėms: parama, skirta ūkininkams, auginantiems Reglamento (EB) Nr. 1782/2003 93 straipsnyje nurodytas bulvių krakmolui gaminti skirtas bulves.
2 straipsnis
Jei taikoma Reglamento (EB) Nr. 1868/94 6 straipsnio 2 dalis, paskirtos kvotos dalys atitinkamai tikslinamos prekybos metų, einančių po metų, kuriais viršyta kvota, pradžioje.
II SKYRIUS KAINA IR MOKĖJIMO SISTEMA
3 straipsnis
1. Auginimo sutartis gali būti sudaroma kiekvieniems prekybos metams. Kiekviena sutartis turi identifikavimo numerį ir joje pateikiama bent tokia informacija:
a) gamintojo arba gamintojų grupės pavadinimas ir adresas;
b) krakmolą gaminančios įmonės pavadinimas ir adresas;
c) kultivuojami plotai, išreikšti hektarais dviejų dešimtųjų po kablelio tikslumu ir nustatyti pagal Komisijos reglamentą (EB) Nr. 2419/2001 [3] dėl integruoto kontrolės sistemos administravimo (IKSA);
d) tuose plotuose išauginti ir krakmolą gaminančiai įmonei pristatyti numatomas bulvių kiekis tonomis;
e) numatomas vidutinis bulvių krakmolo kiekis, nustatytas pagal bulvių, kurias augintojas pristatė krakmolą gaminančiai įmonei per trejus paskutinius prekybos metus, vidutinį krakmolo kiekį, arba, jei tokios informacijos nėra, pagal vidutinį kiekį vietovėse, iš kurių tiekiama;
f) krakmolą gaminančios įmonės įsipareigojimas mokėti gamintojui Reglamento (EB) Nr. 1868/94 4a straipsnyje nurodytą minimalią kainą.
2. Kiekviena krakmolą gaminanti įmonė prieš prekybos metų pradžią pateikia kompetentingai institucijai sutarčių santrauką, nurodydama kiekvienos sutarties identifikavimo numerį, augintojo pavadinimą, kultivuojamus plotus ir tonų, už kurias sudaryta sutartis, skaičių, išreikštą krakmolo ekvivalentu, iki valstybės narės nustatytinos datos prieš prekybos metų pradžią, kad užtikrintų būtiną kontrolę.
3. Auginimo sutartyse nurodytas visas kiekis krakmolo ekvivalentais negali būti didesnis už šiai krakmolą gaminančiai įmonei nustatytą kvotos dalį.
4. Jei pagal auginimo sutartį faktiškai išaugintas kiekis krakmolo ekvivalentu yra didesnis už sutartyje nurodytą kiekį, šis kiekis gali būti pristatytas, jei krakmolą gaminanti įmonė taip nusprendžia, su sąlyga, kad bus mokama Reglamento (EB) Nr. 1868/94 4a straipsnyje nurodyta minimali kaina.
5. Krakmolą gaminanti įmonė negali priimti bulvių, dėl kurių nesudaryta auginimo sutartis, siuntos.
4 straipsnis
1. Bulvės pristatomos į pačias krakmolą gaminančias įmones arba į jų pristatymo punktus.
2. Bulvių ir krakmolo kiekio nustatymas pagal 5 ir 7 straipsnius atliekamas pristatymo metu ir vadovaujant valstybės narės patvirtintam inspektoriui.
5 straipsnis
1. Jei to reikia įgyvendinant vieną iš Reglamento (EB) Nr. 2235/2003 [4] I priede nurodytų metodų, bulvių bendrasis svoris nustatomas pagal kiekvieną krovinį jo pristatymo metu lyginant transporto priemonės su kroviniu ir be jo svorį.
2. Bulvių grynasis svoris nustatomas vienu iš Reglamento (EB) Nr. 2235/2003 I priede nurodytų metodų.
3. Priimtų siuntų krakmolo kiekis turi būti ne mažesnis kaip 13 %.
Tačiau, krakmolą gaminančios įmonės gali priimti bulvių siuntas su mažesniu nei 13 % krakmolo kiekiu, jei krakmolo kiekis, kuris gali būti pagamintas iš šių bulvių, nėra didesnis už 1 % kvotos dalies. Šiuo atveju mokama minimali kaina yra ta pati, kaip ir už bulves, kurių krakmolo kiekis yra 13 %.
6 straipsnis
Bulvių krakmolo kiekis nustatomas pagal vandens kiekį, gaunamą iš 5050 gramų pristatytų bulvių.
Naudojamas vanduo turi būti švarus ir be priedų, o jo temperatūra turi būti mažesnė kaip 18 °C.
7 straipsnis
1. Išmoka suteikiama krakmolą gaminančioms įmonėms už krakmolą, pagamintą iš šviežių ir geros prekinės kokybės bulvių, pagal sunaudotų bulvių kiekį ir jų krakmolo kiekį Reglamento (EB) Nr. 2235/2003 II priede nurodytais dydžiais už ne didesnį krakmolo kiekį nei tą, kuriam skirta kvotos dalis. Išmoka nesuteikiama už krakmolą, pagamintą iš nešviežių ir negeros prekinės kokybės bulvių, arba už krakmolą, pagamintą iš bulvių, kurių krakmolo kiekis mažesnis nei 13 %, išskyrus atvejus, kai taikomas 5 straipsnio 3 dalies antras papunktis.
Jei bulvių krakmolo kiekis apskaičiuojamas pagal Reimano arba Parovo skalę ir atitinka skaičių, nurodytą Reglamento (EB) Nr. 2235/2003 II priedo antro stulpelio antroje arba trečioje eilutėse, taikomi dydžiai atitinka antroje arba trečioje eilutėje nurodytus dydžius.
2. Jei pristatytose siuntose yra 25 % arba daugiau bulvių, kurios pralenda per tinklą, kurio keturkampių skylių dydis 28 mm, (toliau - atliekos), grynasis svoris, naudojamas nustatant krakmolo gamintojo mokamą minimalią kainą, sumažinamas taip:
Atliekų procentas | Sumažinimas procentais |
nuo 25 iki 30 % | 10 % |
nuo 31 iki 40 % | 15 % |
nuo 41 iki 50 % | 20 % |
Jei siuntose yra daugiau kaip 50 % atliekų, dėl jų susitariama abipusiu susitarimu ir išmoka už jas nemokama.
Atliekų procentas nustatomas tuo pačiu metu kaip ir grynasis svoris.
3. Krakmolą gaminančios įmonės kvotos dalies limitų laikymasis nustatomas pagal naudotų bulvių kiekį ir krakmolo kiekį, laikantis Reglamento (EB) Nr. 2235/2003 II priede nustatytų normų.
8 straipsnis
1. Siuntos gavimo dokumentą bendrai perengia krakmolą gaminanti įmonė, patvirtintas inspektorius ir tiekėjas. Krakmolą gaminanti įmonė pateikia vieną kopiją augintojui, o sau pasilieka originalą, kad, prireikus, jis galėtų būti pateiktas įstaigai, atsakingai už išmokų priežiūrą.
2. Siuntos gavimo dokumente pateikiama bent tokia informacija, susijusi su operacijomis, atliktomis pagal 4-7 straipsnius:
a) pristatymo data;
b) pristatymo numeris;
c) auginimo sutarties numeris;
d) bulvių augintojo pavadinimas (vardas, pavardė) ir adresas;
e) transporto priemonės svoris atvykus į krakmolo gamyklą arba pristatymo punktą;
f) transporto priemonės svoris iškrovus krovinį ir išvalius likusias žemes;
g) pristatyto krovinio bendrasis svoris;
h) svorio sumažinimas dėl pašalinių medžiagų ir plovimo metu sugerto vandens, išreikštas procentu ir pritaikytas visam pristatytam kiekiui;
i) svorio sumažinimas, išreikštas svoriu, taikomas bendrajam pristatytam kiekiui dėl pašalinių medžiagų;
j) atliekų procentas;
k) pristatyto kiekio visas grynasis svoris (bendrasis svoris atėmus svorio sumažinimą, įskaitant koregavimą dėl atliekų);
l) krakmolo kiekis, išreikštas vandens, gauto iš bulvių, svorio procentu;
m) mokėtina vieneto kaina.
9 straipsnis
Kiekvienam augintojui krakmolą gaminanti įmonė parengia mokėjimo santraukos lapelį, kuriame pateikiama tokia informacija:
a) krakmolą gaminančios įmonės verslo pavadinimas;
b) bulvių augintojo pavadinimas (vardas, pavardė) ir adresas;
c) auginimo sutarties numeris;
d) gavimo dokumentų data ir numeris;
e) kiekvieno pristatyto kiekio grynasis svoris po visų 8 straipsnio 2 dalyje nurodytų sumažinimų;
f) pristatyto kiekio vieneto kaina;
g) visa suma, kuri turi būti išmokėta augintojui;
h) bulvių augintojui išmokėtos sumos ir mokėjimų datos;
i) krakmolo gamintojo parašas ir antspaudas.
III SKYRIUS MOKĖJIMAI - BAUDOS
10 straipsnis
1. Reglamento (EB) Nr. 1868/94 5 straipsnyje nurodyta išmoka mokama tik tada, jei krakmolą gaminanti įmonė įrodo, jog įvykdyti tokie reikalavimai:
- minimas krakmolas pagamintas susijusias prekybos metais,
- augintojams sumokėta kaina ne mažesnė už Reglamento (EB) Nr. 1868/94 4a straipsnyje nurodytą kainą pristatymo į gamyklą pakopoje už visas Bendrijoje išaugintas bulves, naudotas krakmolui gaminti,
- minimas krakmolas pagamintas iš bulvių, dėl kurių sudarytos 3 straipsnyje nurodytos auginimo sutartys.
2. Straipsnio 1 dalyje nurodytas įrodymas gaunamas pateikiant 9 straipsnyje nurodytą mokėjimo santraukos lapelį, prie kurio pridedamas arba gamintojo mokėjimo paliudijimas, arba finansų įmonės, atlikusios mokėjimą krakmolo gamintojo pavedimu, kvitas, paliudijantis, kad mokėjimas padarytas.
3. Išmoką krakmolą gaminančiai įmonei sumoka valstybė narė, kurios teritorijoje bulvių krakmolas pagamintas per keturis mėnesius nuo dienos, kada pateiktas 1 straipsnio dalyje nurodytas įrodymas.
11 straipsnis
1. Valstybės narės nustato tikrinimo tvarką, pagal kurią vietoje tikrinamos operacijos, suteikiančios teisę į išmoką, ir tai, kaip laikomasi kiekvienai krakmolą gaminančiai įmonei nustatytos kvotos dalies. Tam, kad galėtų atlikti tokius patikrinimus, inspektoriai turi turėti galimybę naudotis įmonių atsargų įrašais ir sąskaitomis bei gamybos ir sandėliavimo patalpomis.
Kiekvienu perdirbimo laikotarpiu, tikrinamas bent 10 % krakmolą gaminančiai įmonei pateiktų bulvių visas perdirbimas.
2. Valstybės narės praneša, jei reikia, kiekvienai krakmolą gaminančiai įmonei krakmolo kiekius, kuriais ji viršijo savo kvotos dalį.
3. Jei kompetentinga institucija nustato, kad krakmolą gaminanti įmonė nesilaiko 10 straipsnio 1 dalies antroje įtraukoje nurodyto reikalavimo, jei nėra force majeure, ši įmonė netenka teisės į visą išmoką arba jos dalį taip:
- jei reikalavimas pažeistas dėl krakmolo kiekio, mažesnio nei 20 % viso įmonės pagaminto krakmolo kiekio, suteikta išmoka sumažinama susijusio procento penkiais kartais,
- jei minimas procentas yra 20 arba didesnis, išmoka nesuteikiama.
4. Jei nustatoma, jog nesilaikoma 3 straipsnio 5 dalyje nustatyto draudimo, už kvotos dalį sumokėta išmoka sumažinama taip:
- jei patikrinimo metu paaiškėja, kad be sutarties įmonės priimtas kiekis krakmolo ekvivalentais yra mažesnis kaip 10 % jos kvotos dalies, visos šiai įmonei mokėtinos išmokos už susijusius prekybos metus sumažinamos užregistruoto procento 10 kartų,
- jei kiekis, dėl kurio nesudaryta auginimo sutartis, yra didesnis už pirmoje įtraukoje nurodytą kiekį, išmoka už susijusius prekybos metus nesuteikiama; be to, išmoka įmonei nemokama ir už kitus prekybos metus.
5. Jei, pažeidžiant 5 straipsnio 3 dalį, krakmolas, kuris gali būti pagamintas iš priimtų siuntų, kurių krakmolo kiekis yra mažesnis už 13 %:
- yra didesnis kaip 1 % perdirbimo įmonės kvotos dalies, už papildomą kiekį išmoka nesuteikiama; be to, už kvotos dalį suteikta išmoka sumažinama nustatyto viršijančio procento dešimčia kartų,
- yra didesnis kaip 11 % perdirbimo įmonės kvotos dalies, išmoka už susijusius prekybos metus nesuteikiama; be to, perdirbimo įmonė netenka teisės į išmoką už kitus prekybos metus.
6. Pagal šį straipsnį vykdomi tikrinimai netrukdo bet kokiems kitiems kompetentingų institucijų atliekamiems tyrimams.
12 straipsnis
1. Reglamento (EB) Nr. 1868/94 6 straipsnyje nurodyta eksporto operacija laikoma įvykusia, jei:
a) gamybos valstybės narės, nepriklausomai nuo to, iš kurios valstybės narės krakmolas eksportuotas, kompetentingas organas gauna 13 straipsnio 2 dalyje nurodytą įrodymą;
b) iki sausio 1 d. po prekybos metų, kuriais pagamintas krakmolas, eksporto valstybė narė yra priėmusi atitinkamą eksporto deklaraciją;
c) susijęs krakmolas išvežtas iš Bendrijos muitų teritorijos ne vėliau kaip per 60 dienų nuo b punkte nurodytos sausio 1 d.;
d) produkcija eksportuota be grąžinamosios išmokos.
Išskyrus force majeure atvejus, jei nesilaikoma pirmame papunktyje nurodytų sąlygų, krakmolo kiekis, viršijantis kvotos dalį, laikomas realizuotu vidaus rinkoje.
2. Force majeure atvejais valstybės narės, kurios teritorijoje pagamintas krakmolas, kompetentingas organas priima priemones, tinkamas suinteresuotos šalies nurodytoms aplinkybėms.
Jei krakmolas eksportuojamas iš valstybės narės, išskyrus krakmolo gamybos valstybę, teritorijos, šių priemonių imamasi gavus minėtos valstybės narės kompetentingų institucijų nuomones.
3. Taikant šį reglamentą, Reglamento (EB) Nr. 800/1999 [5] 36 straipsniu nesivadovaujama.
13 straipsnis
1. Nukrypstant nuo Komisijos reglamento (EB) Nr. 1342/2003 [6] 12 straipsnio, eksporto licenzijos užstatas sudaro 23 eurus už toną.
2. Įrodymas, kad suinteresuota krakmolo gamybos įmonė įvykdė 12 straipsnio 1 dalies pirmame papunktyje nurodytas sąlygas, pateikiamas valstybės narės, kurios teritorijoje pagamintas krakmolas, kompetentingam organui iki kalendorinių metų po prekybos metų, kuriais šis krakmolas pagamintas, pabaigos, balandžio 1 d.
3. Toks įrodymas gaunamas pateikiant:
a) eksporto licenziją, kurią susijusiai krakmolo gamybos įmonei išdavė straipsnio 2 dalyje nurodyta valstybės narės kompetentinga institucija, su vienu iš tokių teiginių, taikant išlygą Reglamento (EEB) Nr. 1518/95 [7] 3 straipsniui:
- "Para exportación sin restitución, de conformidad con el artículo 6 del Reglamento (CE) no 1868/94"
- "Skal eksporteres uden restitution, jf. artikel 6 i forordning (EF) nr. 1868/94"
- "Ausfuhr ohne Erstattung gemäß Artikel 6 der Verordnung (EG) Nr. 1868/94"
- "Προς εξαγωγή χωρίς επιστροφή σύμφωνα με το άρθρο 6 του κανονισμού (ΕΚ) αριθ. 1868/94"
- "For export without refund under Article 6 of Regulation (EK) No 1868/94"
- "À exporter sans restitution conformément à l’article 6 du règlement (CE) no 1868/94"
- "Da esportare senza restituzione a norma dell’articolo 6 del regolamento (CE) n. 1868/94"
- "Overeenkomstig artikel 6 van Verordening (EG) nr. 1868/94 zonder restitutie uit te voeren"
- "A exportar sem restituição em conformidade com o artigo 6.o do Regulamento (CE) n.o 1868/94"
- "Viedään tuetta asetuksen (EY) N:o 1868/94 6 artiklan mukaisesti"
- "För export utan exportbidrag enligt artikel 6 i förordning (EG) nr 1868/94"
b) Komisijos reglamento (EB) Nr. 1291/2000 [8] 32 ir 33 straipsniuose nurodytus dokumentus, kurių reikia, kad būtų grąžintas užstatas;
c) krakmolą gaminančios įmonės paliudijimą, kad ji pagamino šį krakmolą.
4. Jei krakmolo gamybos įmonės pagamintas neperdirbtas krakmolas eksportui laikomas siloso duobėje, sandėlyje arba aruode už gamintojo gamyklos ribų gamybos valstybėje narėje arba kitoje valstybėje narėje kartu su kitų įmonių arba tos pačios įmonės pagamintu neperdirbtu krakmolu taip, kad taip laikomi produktai negali būti fiziškai atskirti, visiems tokiems produktams taikomos administracinės priežiūros platinimo garantijos, lygiavertės muitinės tarnybų garantijoms iki tol, kol bus priimta 12 straipsnio 1 dalies b punkte nurodyta eksporto deklaracija, o tik priėmus deklaraciją, joms taikoma muitinės priežiūra.
Pirmoje pastraipoje minėtomis aplinkybėmis, jei atsargos paimamos prieš priimant 12 straipsnio 1 dalies b punkte nurodytą eksporto deklaraciją, įrodymą pateikia valstybės narės, kurioje buvo sandėliuojama, kompetentingos institucijos.
Jei atsargos paimamos po to, kai priimama 12 straipsnio 1 dalies b punkte nurodyta eksporto deklaracija, įrodymą pagal Reglamento (EB) Nr. 1291/2000 33 straipsnio 2 dalies a punktą pateikia valstybės narės, kurioje buvo sandėliuojama, muitinės institucijos.
Antroje ir trečioje pastraipose nurodytas įrodymas paliudija minimo produkto arba atitinkamo jo pakaitalo kiekio paėmimą iš atsargų, nurodytų pirmoje pastraipoje.
14 straipsnis
Jei krakmolo gamybos įmonės pagamintas neperdirbtas krakmolas laikomas nesupakuotas ir jam taikoma muitinės sandėliavimo arba laisvosios zonos procedūra, kad būtų iš anksto suteikta Tarybos reglamente (EEB) Nr. 565/80 [9] apibrėžta grąžinamoji išmoka, atlikus Reglamento (EB) Nr. 800/1999 29 straipsnio 4 dalyje nurodytas operacijas, šis krakmolas taip pat gali būti sumaišytas toje pačioje sandėliavimo patalpoje su kitu krakmolu, priskiriamu grąžinamosioms išmokoms naudojamos nomenklatūros tai pačiai subpozicijai, kuris turi tas pačias technines charakteristikas ir atitinka eksporto grąžinamajai išmokai suteikti reikalaujamas sąlygas, ir kuriam taip pat taikomos Reglamente (EB) Nr. 800/1999 arba Reglamente (EEB) Nr. 565/80 nustatyta tvarka.
15 straipsnis
1. Suinteresuotos valstybės narės nustato kiekius, kurie laikomi realizuoti vidaus rinkoje pagal 12 straipsnio 1 dalies antrą pastraipą, kurie neperdirbto krakmolo arba Komisijos reglamento (EB) Nr. 1518/95 [10] priede išvardyto bet kurio antrinio produkto, arba produkto, kuriam taikomas Komisijos reglamentas (EB) Nr. 1520/2000 [11], atveju yra lygūs vienodo dydžio sumai, apskaičiuotai neperdirbto krakmolo tonai ir lygiai Bendrajam muitų tarifui, taikomam krakmolo kiekiui pagal KN kodą 11081300 per prekybos metus, kuriais pagamintas krakmolas arba antriniai produktai, pridedant 10 %.
2. Suinteresuota valstybė narė iki gegužės 1 d. po 12 straipsnio 1 dalies b punkte nurodytos sausio 1 d. praneša krakmolo gamybos įmonėms visą išmokėtiną sumą.
Suinteresuota krakmolo gamybos įmonė išmoka visą sumą ne vėliau kaip minėtų metų gegužės 20 d.
16 straipsnis
1. Jei susijungia krakmolo gamybos įmonės, valstybė narė paskiria susijungusiai įmonei kvotos dalį, lygią prieš susijungimą susijusioms krakmolo gamybos įmonėms paskirtų kvotos dalių sumai;
Jei perduodamos krakmolo gamybos įmonės nuosavybės teisės, perduotos įmonės kvotos dalį valstybė narė paskiria perimančiai įmonei.
Jei yra kelios perimančios įmonės, kvotos dalis paskirstoma proporcingai kiekvienos iš jų absorbuotai krakmolo gamybai; Jei perduodama krakmolo gamyklos nuosavybė, valstybė narė sumažina gamyklos nuosavybę perduodančios įmonės kvotos dalį ir padidina susijusią gamyklą perkančios krakmolo gamybos įmonės arba įmonių kvotos dalį išskaičiuotu kiekiu, proporcingai absorbuotai gamybai.
2. Jei uždaroma krakmolo gamybos įmonė arba krakmolo gamybos įmonės viena arba kelios gamyklos esant kitoms nei straipsnio 1 dalyje nurodytoms aplinkybėms, su tokiu uždarymu susijusias kvotos dalis valstybė narė gali paskirti vienai arba kelioms krakmolo gamybos įmonėms.
3. Jei išnuomojama krakmolo gamybos įmonei priklausanti gamykla, valstybė narė sumažina gamyklą išnuomojančios įmonės kvotos dalį ir paskiria sumažintą kvotos dalies dalį įmonei, kuri išsinuomoja šią gamyklą, kad joje gamintų krakmolą.
Jei nuoma nutraukiama prieš 1 straipsnio k dalyje nurodytą terminą, valstybė narė atgaline data panaikina kvotos dalies patikslinimą pagal prieš tai einančią straipsnio dalį nuo nuomos įsigaliojimo dienos.
4. Jei pritaikius 1 dalies pirmą pastraipą, nutraukiama gamyba vienos arba kelių susijungusių krakmolo gamybos įmonių gamyklose sukeliant rimtą grėsmę krakmolui gaminti skirtų bulvių auginimui vietovėje, kuri prieš tai tiekė bulves šiai įmonei arba įmonėms, valstybė narė gali nurodyti susijungusiai įmonei perduoti valstybei narei kvotos dalį, kuri iš pradžių buvo paskirta įmonei, kurios gamyklose šiuo metu nutraukta gamyba. Bet kurią, pagal pirmą pastraipą paskirtą kvotą, valstybė narė gali paskirti iš naujo bet kuriai krakmolo gamybos įmonei, įsipareigojančiai gaminti krakmolą susijusioje vietovėje.
17 straipsnis
Jei įmonės arba gamyklos uždarymas, susijungimas arba perdavimas įvyksta nuo liepos 1 d. iki kitų metų kovo 31 d., 16 straipsnyje nurodytos priemonės įsigalioja prekybos metais, atitinkančiais šį laikotarpį.
Jei įmonės arba gamyklos uždarymas, susijungimas arba perdavimas įvyksta nuo balandžio 1 d. iki tų pačių metų birželio 30 d., 16 straipsnyje nurodytos priemonės įsigalioja prekybos metais, einančiais po šio laikotarpio.
IV SKYRIUS PRANEŠIMAI
18 straipsnis
Ne vėliau kaip iki kiekvienų prekybos metų balandžio 30 d. krakmolo gamybos įmonės praneša kompetentingoms institucijoms:
- krakmolui gaminti skirtų bulvių, kurioms suteikta Reglamento (EB) Nr. 1782/2003 93 straipsnyje nustatyta pagalba, kiekius,
- bulvių krakmolo, kuriam suteikta Reglamento (EB) Nr. 1868/94 5 straipsnyje nustatyta išmoka, kiekius.
19 straipsnis
1. Ne vėliau kaip iki kiekvienų prekybos metų birželio 30 d. valstybės narės praneša Komisijai:
a) krakmolui gaminti skirtų bulvių, kurios turėjo teisę į Reglamento (EB) Nr. 1782/2003 93 straipsnyje nustatytą pagalbą, kiekius;
b) krakmolo, dėl kurio suteikta Reglamento (EB) Nr. 1868/94 5 straipsnyje nustatyta išmoka, kiekius;
c) kiekius ir kvotos dalis krakmolo gamybos įmonėms, kurioms taikoma Reglamento (EB) Nr. 1868/94 6 straipsnio 2 dalis, per prekybos metus ir kvotos dalis, skirtas kitiems prekybos metams;
d) kiekius, kurie turi būti eksportuojami be grąžinamosios išmokos pagal Reglamento (EB) Nr. 1868/94 6 straipsnį;
e) šio reglamento 11 straipsnio 3 ir 4 dalyse nurodytus kiekius;
f) šio reglamento 15 straipsnyje nurodytus kiekius.
2. Jei taikomas 16 straipsnis, ne vėliau kaip iki kiekvienų prekybos metų birželio 30 d. valstybės narės pateikia Komisijai su šiuo straipsniu susijusią visą išsamią informaciją bei patvirtinančius dokumentus, parodančius, kad buvo laikytasi nustatytų sąlygų.
V SKYRIUS BENROSIOS IR BAIGIAMOSIOS NUOSTATOS
20 straipsnis
Reglamento (EB) Nr. 1868/94 4a straipsnyje nurodytai minimaliai kainai ir minėto reglamento 5 straipsnyje nurodytai išmokai išreikšti į nacionalinę valiutą naudojamas vėliausiai Europos centrinio banko paskelbtas keitimo kursas prieš dieną, kurią krakmolo gamintojas gauna bulves.
21 straipsnis
Reglamentas (EB) Nr. 97/95 netenka galios nuo 2004 m. liepos 1 d.
22 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2004-2005 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 23 d.